Duitse polisie slaan toe oor haatspraak op sosiale mediaArgieffoto Die polisie in Duitsland het Woensdag landswyd klopjagte gehou waar sosialemediagebruikers geteiken word wat haatspraak op Facebook en ander platforms gepubliseer het. Die polisie het op sowat 60 verdagtes se huise toegeslaan, het die federale misdaadburo (Das Bundeskriminalamt (BKA)) in ‘n verklaring gesê. Dit hou verband met “verbale radikalisme” en verwante kriminele aktiwiteit. Niemand is in hegtenis geneem nie, maar die polisie het beslag gelê op rekenaartoerusting, kameras en slimfone. Dit is die eerste massaklopjag van sy aard wat haatspraak aanlyn betref. Meeste van die verdagtes is glo lid van ŉ neo-Nazi-Facebook-groep wie se gebruikers xenofobiese, anti-Semitiese of ander verregse boodskappe gepubliseer het. Holger Muench, hoof van BKA, het gesê die polisie het “ŉ duidelike standpunt ingeneem teen haat en aanhitsing op die internet” wat te midde van die vlugtelingekrisis toegeneem het en die “openbare gesprek vergiftig”. Thomas de Maiziere, minister van binnelandse sake, het gesê “geweld, insluitend verbale geweld in enige vorm en konteks” is “onaanvaarbaar”. Heiko Maas, minister van justisie, het gesê druk neem toe op internetreuse soos Facebook, Google en Twitter om haatspraak te bespeur en dit te blokkeer.